Broj: 711-I-977-P-405-18/19-04-12

Zagreb, 3. svibnja 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. i 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **povodom neanonimne prijave mogućeg sukoba interesa dužnosnika Ivana Pernara, zastupnika u Hrvatskom saboru,** na 48. sjednici, održanoj 3. svibnja 2019.g. donosi sljedeću:

**ODLUKU**

 **Postupak za odlučivanje o sukobu interesa protiv dužnosnika Ivana Pernara, zastupnika u Hrvatskom saboru, neće se pokrenuti, s obzirom da navodi iz zaprimljene prijave ne upućuju na moguću povredu odredbi ZSSI-a počinjenu od strane navedenog dužnosnika, kao niti povredu načela obnašanja javnih dužnosti.**

Obrazloženje

Povjerenstvo je dana 27. studenoga 2018.g. na temelju novinarskog upita, steklo saznanja o mogućim povredama odredbi ZSSI-a te otvorilo predmet pod brojem P-405/18 protiv dužnosnika Ivana Pernara, zastupnika u Hrvatskom saboru.

U upitu se upućuje na objavu na društvenoj mreži „Facebook“ dužnosnika Ivana Pernara, zastupnika u Hrvatskom saboru u kojoj stoji da je od katarskog emira dobio skupocjeni sat kao dar, a koji višestruko prelazi dopuštenu vrijednost koju kao dužnosnik prema ZSSI-u smije primiti na dar te se pita je li riječ o nedopuštenom daru i ukoliko jest, koje će sankcije uslijediti.

Povjerenstvo je 28. studenog 2018. g. zaprimilo neanonimnu prijavu mogućeg sukoba interesa podnesenu protiv dužnosnika Ivana Pernara, zastupnika u Hrvatskom saboru koja je zaprimljena u knjizi ulazne pošte Povjerenstva pod brojem: 711-U-3405-P-406/18-01-1, povodom koje se vodi predmet broj P-406/18.

Sadržaj prijave u bitnom je istovjetan sadržaju zaprimljenog novinarskog upita povodom kojeg je otvoren predmet pod brojem P-405/18.

U prijavi podnositelj u bitnom navodi da je dužnosnik Ivan Pernar, zastupnik u Hrvatskom saboru, od katarskog emira kao poklon primio skupocjeni sat marke Chopard koji navodno vrijedi više od tri tisuće eura. Upućuje na čl. 11. ZSSI-a u kojem u stavku 5. stoji da su darovi protokolarne naravi koji prelaze iznos od 500,00 kn te ostali darovi koje dužnosnik ne zadrži kada na to ima pravo, vlasništvo Republike Hrvatske.

S obzirom da su obje zaprimljene prijave istovjetnog sadržaja te se temelje na istom činjeničnom stanju i istoj pravnoj osnovi, a Povjerenstvo je javnopravno tijelo nadležno za vođenje oba postupka, Povjerenstvo je donijelo zaključak da će se povodom navedenih predmeta voditi jedan postupak pod brojem P-405/18.

Sukladno članku 39. stavku 1. ZSSI-a Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika.

Člankom 39. stavkom 4. ZSSI-a podnositelju prijave jamči se zaštita anonimnosti.

Člankom 3. stavkom 1. podstavkom 5. ZSSI-a propisano je kako su zastupnici u Hrvatskom saboru dužnosnici u smislu odredbi ZSSI-a, stoga je Ivan Pernar na temelju obnašanja dužnosti zastupnika u Hrvatskom saboru obvezan postupati sukladno odredbama ZSSI-a.

Člankom 2. ZSSI-a propisano je da dužnosnici u obnašanju javne dužnosti ne smiju svoj privatni interes stavljati iznad javnog interesa. Sukob interesa definiran je kao situacija u kojoj su privatni interesi dužnosnika u suprotnosti s javnim interesom, a posebice kada privatni interes dužnosnika utječe ili se osnovano može smatrati da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 5. ZSSI-a propisana su načela djelovanja dužnosnika kojih su se dužnosnici u obnašanju javnih dužnosti dužni pridržavati. Dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana.

Povjerenstvo smatra kako su zastupnici u Hrvatskom saboru, budući da se smatraju dužnosnicima u smislu odredaba ZSSI-a, dužni postupati sukladno etičkom načelu obnašanja dužnosti prema kojem se javna dužnost obnaša u javnom interesu te u obnašanju javne dužnosti privatni interes ne smiju staviti iznad javnog interesa, a u obnašanju dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana.

Uvidom u registar dužnosnika kojeg ustrojava i vodi Povjerenstvo utvrđeno je kako dužnosnik Ivan Pernar obnaša dužnost zastupnika u Hrvatskom saboru u mandatu od 14. listopada 2016.

Povjerenstvo je od Hrvatskog sabora dopisom od 28. ožujka 2019. zatražilo podatke o tome ima li saznanja da je zastupnik Ivan Pernar primio skupocjeni sat kao dar katarskog emira, i ukoliko jest, je li taj predmet, sukladno Uredbi o darovima koje prime dužnosnici („Narodne novine“ broj 141/04, dalje u tekstu: Uredba) predan na korištenje Hrvatskom saboru te je li mu o tome izdana potvrda.

Hrvatski sabor očitovao se dopisom od 4. travnja 2019. u kojem navodi da Tajništvo Hrvatskog sabora ima saznanja da je Ivan Pernar, zastupnik u Hrvatskom saboru, primio skupocjeni sat kao dar katarskog emira te da je sukladno Uredbi predao sat na korištenje Hrvatskom saboru 29. studenog 2018. u prostorijama Tajništva Hrvatskog sabora. Sukladno čl. 4. st. 2. Uredbe Tajništvo Hrvatskog sabora izdalo je potvrdu dužnosniku te je, sukladno čl. 5. Uredbe, predmetni dar upisalo u evidenciju primljenih darova dužnosnika u Hrvatskom saboru.

Slijedom navedenog, Povjerenstvo povodom zaprimljene prijave nije steklo saznanja iz kojih bi proizlazilo da je u postupanju dužnosnika Ivana Pernara došlo do moguće povrede odredbi ZSSI-a te je donesena je odluka kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Dužnosnik Ivan Pernar, elektronička dostava
2. Podnositelj prijave, elektronička dostava
3. Objava na internetskoj stranici Povjerenstva
4. Pismohrana